Madam Hansen

Cathrine Marie Mahs (Else) Hansen (adlet de Hansen) (født 1720, død 4. september 1784) var kong Frederik Vs maitresse. 

Madam Hansen kjennes især fra forfatterinnen Charlotte Dorothea Biehls skildringer av det løsslupne livet ved kong Frederiks hoff. Sammen fikk kongen og elskerinnen fem barn, hvorav de siste ble født i diskresjon på herregården Ulriksholm på Fyn.  

Madam Hansen hadde ingen politisk innflytelse, men ble, som den eneste av kongens elskerinner, adlet og eide i årene 1766–1768 og 1771–1774 herregården Klarskov i Marslev, ikke så langt fra Ulriksholm. Siden solgte hun den, og bodde som leier til sin død i 1784. Hun ble begravet i Marslev kirke. Hun er avbildet på et maleri av Jens Thrane i Frederiksborgmuseet.

Barn med kongen 
 Frederikke Margarethe de Hansen (1747 – 26. mars 1802), gift 1763 med Johannes von Destinon
 Frederikke Catherine de Hansen (17. juni 1748 – 2. mai 1822, gift 1764 med Hans Frederik von Lützau)
 Anna Maria de Hansen (20. juli 1749 – februar 1812), gift 1. gang 1767 med Peter Fehmann, 2. gang med Peter van Meulengracht
 Sophie Charlotte de Hansen (18. juni 1750 – 24. desember 1779), gift 1767 med Henri Alexis d'Origny)
 Ulrik Frederik de Hansen (september 1751 – februar 1752)

Referanser

Litteratur 
 Bregnsbo, Michael: Til venstre hånd: danske kongers elskerinder, Gyldendal, 2010

Dansk adel
Maitresser